Javier Silvania

**Javier Fransisco Antonio Silvania** (☆ 2 di aprel 1972 na Kòrsou) ta un hurista, ekonomista, fiskalista i polítiko di Kòrsou. Desde 22 di oktober 2025 e ta miembro di Parlamento di Kòrsou. E tabata minister di Finansa den gabinete Pisas II i III. Fo'i 8 di mart 2023 e tabata minister interino pa Salú, Medio Ambiente i Naturalesa, sinembargo a reparti e ehekushon di e kartera entre su persona (salú) i promé minister Gilmar Pisas (medio ambiente i naturalesa). 

## Bida i karera
Silvania a lanta na Kòrsou i a optené su diploma di VWO na Radulphus College na 1992. El a sigui su estudio na Universidat Katóliko di Brabant, kaminda el a studia ekonomia promé i despues lei. Na 1998 el a optené su doktorado den tur dos disiplina i dos aña despues a kompletá e estudio post-doktoral pa inspektor di impuesto. Despues di a regresá Kòrsou, el a traha pa servisio di impuesto te ku 2005, promé komo ofisial di maneho i despues komo hefe di e departamentu di legislashon. Silvania a funda “ABC Opleiding & Training” na 2003, un instituto di formashon pa adulto ku filialnan na Kòrsou i Sürnam. Entre 2009 i 2013 e tabata direktor pa e programa di bachelor den lei di belasting & ekonomia na University of Curaçao. Su buki di lès *Tax Law Curaçao and the BES Islands* a keda publiká na 2012.

Den polítika, Silvania ta hasi su debut den e elekshon di 2021 komo kandidato nr. 4 riba e lista di MFK i ta optené 228 voto personal. Dia 11 di mei, el a huramentá komo miembro di Parlamento di Kòrsou i a renunsiá poko despues debí na su nombramentu komo minister di Finansa. Den antisipashon di e introdukshon di e lei di reino "COHO" (Organo Karibense pa Reforma i Desaroyo), Silvania a wòrdu enkargá na sèptèmber 2021 pa koordiná e implementashon di e "pakete di pais" pa Kòrsou i su agènda di implementashon. 

Despues di e retiro di Dorothy Pietersz-Janga dia 8 di mart 2023 for di gabinete Pisas II, Silvania ta wòrdu nombrá ofisialmente komo minister interino di Salú, Medio Ambiente i Naturalesa. Den ehecucion, e lo ta responsabel pa e portafolio di salubridad públiko, mientras ku medio ambiente i naturalesa a keda delegá na promé minister Gilmar Pisas.

Dia 15 di òktober 2025 Silvania a retirá komo minister despues di un konfrontashon verbal ku landsontvanger, Alfonso Trona, kual a wòrdu grabá i a bira viral. Partidonan a akusá otro di korupshon.

Despues ku Tyron Boekhoudt di MFK a renunsiá su asiento den parlamento, Silvania a huramentá dia 22 di òktober 2025 komo su susesor.

## Kontroversia
### Kaso di debe fiskal kanselá
Desde fin di 2024 Ministerio Públiko ta investigando e instrukshon ku Javier Silvania a duna pa stòp di kobra tur debe di belasting pendiente for di 2017 i promé. E instrukshon di e minister di Finansa a genera hopi krítika komo e lo kousa ku e kaha nashonal ta pèrdè hopi plaka. Segun e minister, e idea tras di stop e kobransa di debenan di belasting bieu ta ku por pone mas atenshon na kobransa di debenan resien. 

Den un reunion di parlamento na ougùstùs 2024, miembronan di frakshon di PNP, Sheldry Osepa i Gwendell Mercelina a lansa preguntanan krítiko tokante e asuntu aki, loke a kondusi na un eskalashon di e tenshon entre e dos partido di koalishon, MFK i PNP. Esaki a pone ku MFK a anunsiá den un karta ku e no ta deseá di traha ku e dos parlamentarionan ei mas. PNP despues a disidí di terminá e kolaborashon. Un kaida di e gabinete a wòrdu prevení dor di remplasá e sosten di PNP ku esun di parlamentario independiente Zita Jesus-Leito i frakshon di KEM.

### Kaso Trona/Silvania
Na òktober 2025 Ministerio Públiko di Kòrsou a inisiá un investigashon, relashoná ku e akusashonnan di korupshon i maluso di poder ku Javier Silvania i Alfonso Trona a lansa públikamente kontra di otro durante un interkambio di palabra.